Зэадэзэкъуэр «Нал цIыкIу» ансамблым йохъуэхъу
Республикэм щагъэлъэпIащ «Нал цIыкIу» сабий ансамблыр къызэрызэрагъэпэщрэ илъэс 25-рэ зэрырикъур. Гуп цIэрыIуэм и юбилейм и щIыхькIэ къызэрагъэпэща гуфIэгъуэ дауэдапщэм кърихьэлIащ Къанокъуэ Арсенрэ абы и къуэ Альбертрэ.
«Сэ сыщыгъуазэщ фи ансамблыр илъэс куэд лъандэрэ Къэбэрдей-Балъкъэрым и цIэкIэ утыку зэмылIэужьыгъуэхэм къызэрихьэм, ар конкурс куэдым зэрыщытекIуам. АбыкIэ фIыщIэ зыбгъэдэлъыр я псэр Iуэхум етауэ лажьэ гупым хэтхэрщ», — артист ныбжьыщIэхэм захуигъазэри жиIащ Къанокъуэ Арсен.
КъБР-м и Iэтащхьэм къыхигъэщащ фестиваль, конкурс зэмылIэужьыгъуэхэм ди лъэпкъ къафэхэр зэрыщигъэлъагъуэм и фIыщIэкIэ лъэпкъ щэнхабзэр, ди лъэпкъхэм къадекIуэкI зэхэтыкIэр хъумэнымрэ гъэбэгъуэнымрэ хуэгъэзауэ ансамблым лэжьыгъэшхуэ зэрызэфIигъэкIыр.
ЦIыхубэ творчествэм зегъэужьыным, сабийхэм эстетикэ гъэсэныгъэ етыным куэд зэрыхищIыхьам папщIэ гупым я унафэщI Куэшей Алик фIыщIэ хуищIри, республикэм и Iэтащхьэм абы иритащ «Къэбэрдей-Балъкъэр республикэм щэнхабзэмкIэ щIыхь зиIэ и лэжьакIуэ» цIэ лъапIэр зэрыфIащамкIэ щыхьэт тхылъымрэ бгъэхэIу дамыгъэмрэ. Къанокъуэ Арсен ансамблым хэтхэр къигъэгугъащ къызэракIухьын автобус къратын папщIэ зыхуэфащэ пщэрылъ КъБР-м щэнхабзэмкIэ и министрым хуигъэувыну.
КъБР-м и Iэтащхьэмрэ Правительствэмрэ я пресс-IуэхущIапIэ.
